P. Hrušovský, predseda NR SR: (2003-10-21):
Ľ. Lintner, poslanec: Ďakujem pekne. Vážený pán predseda, vážení členovia vlády, kolegyne, kolegovia. Na základe poverenia Mandátového a imunitného výboru Národnej rady Slovenskej republiky predkladám Národnej rade túto správu. Prezident Slovenskej republiky vymenoval dňa 10. októbra 2003 podľa článku 102 ods. 1 písm. g) Ústavy Slovenskej republiky za člena vlády Slovenskej republiky poslanca Národnej rady Slovenskej republiky pána inžiniera Juraja Lišku. Podľa článku 77 ods. 2 Ústavy Slovenskej republiky mandát poslanca, ktorý bol vymenovaný za člena vlády Slovenskej republiky, nezaniká, iba sa neuplatňuje. Podľa § 48 ods. 5 zákona Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov, ak sa mandát poslanca neuplatňuje, pretože poslanec bol vymenovaný za člena vlády Slovenskej republiky, nastupuje náhradník. Podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov náhradníka určí tá istá politická strana z kandidovaných poslancov uvedených na jej kandidátskej listine. Slovenská demokratická a kresťanská únia listom svojho predsedu zo 14. októbra 2003 oznámila, že na neuplatňovaný mandát poslanca Juraja Lišku určila náhradníčku pani magistru. Petru Masácovú. Magistra Petra Masácová bola poslankyňou Národnej rady Slovenskej republiky od 15. októbra 2002 do 24. septembra 2003, kedy jej zanikol mandát poslankyne Národnej rady Slovenskej republiky, ktorý vykonávala ako náhradníčka na neuplatňovaný mandát poslanca Národnej rady Slovenskej republiky Ivana Šimka. Vzhľadom na to, že výkon mandátu poslankyne bol prerušený, je potrebné, aby pani magistra Petra Masácová podľa článku 75 odseku 1 Ústavy Slovenskej republiky znovu zložila sľub poslanca. Mandátový a imunitný výbor Národnej rady Slovenskej republiky na svojej 8. schôdzi 21. októbra 2003 preskúmal dodržanie podmienok predpísaných na nástup náhradníka a poveril predsedu Mandátového a imunitného výboru Národnej rady Slovenskej republiky, aby na schôdzi, ktorá sa koná, podal správu mandátového a imunitného výboru o neuplatňovaní mandátu poslanca Národnej rady Slovenskej republiky a o nastúpení náhradníčky na neuplatňovaný mandát poslanca Národnej rady Slovenskej republiky. Na základe uvedených skutočností navrhujem, aby Národná rada Slovenskej republiky po rozprave schválila uznesenie v tomto znení: Uznesenie Národnej rady Slovenskej republiky z 21. októbra k správe Mandátového a imunitného výboru Národnej rady Slovenskej republiky o neuplatňovaní mandátu poslanca Národnej rady Slovenskej republiky a o nastúpení náhradníčky na neuplatňovaný mandát poslanca Národnej rady Slovenskej republiky. Národná rada Slovenskej republiky podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov berie na vedomie, po prvé, že podľa článku 77 ods. 2 Ústavy Slovenskej republiky sa dňom 10. októbra 2003 neuplatňuje mandát poslanca Národnej rady Slovenskej republiky Juraja Lišku, ktorý bol uvedeným dňom vymenovaný za člena vlády Slovenskej republiky. Berie na vedomie, po druhé, že podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady na neuplatňovaný mandát poslanca Národnej rady Slovenskej republiky Juraja Lišku nastupuje dňom 21. októbra 2003 podľa určenia Slovenskej demokratickej a kresťanskej únie ako náhradníčka Petra Masácová. Národná rada Slovenskej republiky berie na vedomie, po tretie, správu Mandátového a imunitného výboru Národnej rady Slovenskej republiky o neuplatňovaní mandátu poslanca Národnej rady Slovenskej republiky a o nastúpení náhradníčky na neuplatňovaný mandát poslanca Národnej rady Slovenskej republiky. Toľko správa, pán predseda, môžete otvoriť rozpravu.